
ДО
ОБЩИНСКИ СЪВЕТ
БУРГАС




ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС



ОТНОСНО:	Кандидатстване на Община Бургас с проектни предложения:
 
1. „Подобряване на инфраструктурата и модернизация на рибарско пристанище "Сарафово",
2. „Подобряване на инфраструктурата и модернизация на „Лодкостоянка Крайморие“, и 
3. „Подобряване на инфраструктурата и модернизация на Закрита лодкостоянка „Ченгене скеле“, 
по процедура чрез подбор на проекти BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов", финансирана от Програма за морско дело, рибарство и аквакултури 2021-2027г.


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
		
	Управляващият орган на Програма за морско дело, рибарство и авакултури (ПМДРА) 2021-2027 е обявил прием на проекти по процедура BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов". 
Община Бургас подготвя три проектни предложения, с които цели да надгради съществуващата инфраструктура и извърши модернизация на услугите, които се предоставят на рибарската общност на територията на лодкостоянката в кв. Крайморие, лодкостоянка в м. „Ченгене скеле“ и Рибарско пристанище в кв. Сарафово, гр. Бургас.
Съгласно условията за кандидатстване срокът за подготовка и подаване на проектните предложения е 03.03.2025г. 
Целта на процедурата е да се подобри инфраструктурата на рибарските пристанища, рибните борси, местата на разтоварване и лодкостоянките, за да се улесни разтоварването и съхранението на нежелания улов и да се допринесе за постигане на Специфична цел 1.1: „Укрепване на икономически, социално и екологично устойчиви риболовни дейности“ на ПМДРА 2021-2027. Програмата инвестира в дейности постигащи целите на Общата политика в областта на рибарството (ОПОР), чрез модернизация на съществуващите рибарски пристанища и лодкостоянки, съоръжения за използване на нежелан улов, осигуряване на „зелен преход“ чрез инфраструктура, необходима за улесняване изпълнението на задължението за разтоварване на сушата и на осъществяването на контрола върху уловите. Ще се подпомагат иновации, свързани с кръговата икономика и зеления преход на местата на приставане. Дава се приоритет на операции за постигане на енергийната ефективност, чрез инвестиции във ВЕИ, намаляване на загубата на енергия от помещенията и инсталациите, подмяна на съоръженията с енергоефективни и такива водещи до декарбонизация в риболовния сектор.
Максималния размер на допустимата безвъзмездна финансова помощ за:
-  Инвестиции насочени към съществуващи рибарски пристанища до 8 000 000 лв.
- Инвестиции насочени към изграждане и/или модернизация на лодкостоянки – до 1 000 000 лв.

Проектните предложения, с които Община Бургас ще кандидатства са следните: 
· Подобряване на инфраструктурата и модернизация на рибарско пристанище "Сарафово“.
Проектът ще бъде изпълнен на територията на Рибарско пристанище "Сарафово",  предназначено за швартоване, домуване и престой на рибарски кораби. Използва се за разтоварване на улови от прясна риба и аквакултури, без да се извършва обработката им на място. Територията върху която ще се прилага инвестицията е с площ 37 959 кв. м. Обектът към момента е с капацитет 251 корабни места, като освен рибарски лодки, в пристанището може да акостират и плавателни съдове с газене до 2,30 дълбочина и дължина 25 метра.
Планираните дейности са насочени към: 1) подобряване условията за разтоварване на улова и за повишаване качеството, контрола и проследяемостта на уловите; 2) инвестиции в съоръжения за събиране на риболовни уреди, излезли от употреба; 3) енергийна ефективност и възобновяеми енергийни източници на територията на пристанището чрез изграждане на ФВЕЦ за собствени нужди и инвестициите предназначени за дребномащабния крайбрежен риболов. В дейностите са включени мерки като: доставка и монтаж на понтони за надводно домуване; склад за инвентар; модернизация на система за контрол на достъпа на лодкостоянката и  модернизация на система за метеорологична прогноза с видимо табло и на котвената система; доставка на съоръжения и оборудване – кран, мотокар, самосвал, телфер-повдигач. машина за косене и събиране на трева подводно и драга с тръбен път за почистване и удълбочаване на пространства. Към местната рибарска общност са насочени доставки на бордово оборудване.
· Подобряване на инфраструктурата и модернизация на „Лодкостоянка Крайморие“.
Проектното предложение предвижда дейности за модернизиране на инфраструктурата на съществуващата лодкостоянка, разположена в акваторията на Черно море, северно от кв. 54 по плана на кв. Крайморие, гр. Бургас. Лодкостоянката обслужва дребномащабен и непромишлен риболов в района и е с капацитет 54 лодки с дължина до 12 метра. 
Планираните дейности по проекта включват: 1) модернизация на система за контрол на достъпа на лодкостоянката и  модернизация на система за метеорологична прогноза с видимо табло; модернизация на котвена система за швартоване на плавателни съдове,  доставка на техника с цел подобряване условията за разтоварване на улова; 2) инвестиции в съоръжения за събиране, съхранение, сортиране и транспортиране  на риболовни уреди, излезли от употреба и на такива образувани на сушата – включва доставка на специализирана почистваща техника, лекотоварен автомобил и съдове за разделно събирани отпадъци от акваторията и от площадката на обекта. 3) Предвиждат се мерки за  енергийна ефективност и възобновяеми енергийни източници на територията на лодкостоянката, чрез изграждане на ФВЕЦ за собствени нужди.  

· Подобряване на инфраструктурата и модернизация на Закрита лодкостоянка „Ченгене скеле“.
Проектното предложение цели модернизация на съществуващата инфраструктура на Закрита лодкостоянка „Ченгене скеле“, въвеждане на енергийна ефективност и подобряване условията за дребномащабния риболов. Обектът е разположен. в ПИ 07079.10.1245 по КК на гр. Бургас и в акваторията на Бургаския залив, с капацитет към момента общо 40 лодки с дължина до 12м. 
Планираните дейности по проекта включват: 1) мерки за подобряване условията за разтоварване на улова - доставка мотокар и телфер-товарач; модернизация на системите за контрол на достъпа и на системата за метеорологична прогноза с видимо табло. 2) Инвестиции в съоръжения за събиране на риболовни уреди, излезли от употреба, разделно събиране на отпадъци и поддържане чистотата на прилежащата акватория и на площадката и включва доставка на специализирана почистваща техника за откритите пространства, паркинги;  доставка на товарен лек автомобил за пренос на товари; съдове за разделно събирани отпадъци от акваторията и от площадката на обекта. 3) Мерки за енергийна ефективност и възобновяеми енергийни източници на територията на лодкостоянката, чрез изграждане на ФВЕЦ за собствени нужди. 
Инвестициите по трите проекта са предназначени за дребномащабния крайбрежен риболов.
Изпълнението на проектните предложения ще допринесе за подобряване и модернизация на  инфраструктурата на лодкостоянките в кв. Крайморие и м. „Ченгене скеле“ и Рибарско пристанище в кв. Сарафово гр. Бургас, с което да се подобрят условията за разтоварване и повишаване на качеството на улова, контрола и безопасността на рибарите, да допринесе за опазването на околната среда. 
Разходите по проектите са 100 %  безвъзмездна финансова помощ от ПМДРА 2021-2027г. 
Предвид условията за кандидатстване на етап подаване на проектните предложения е необходимо да се представи решение на Общински съвет - Бургас, с което се дава  съгласие за кандидатстване с посочените по-горе проектни предложения по процедура чрез подбор на проекти BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов", финансирана от Програма за морско дело, рибарство и аквакултури 2021-2027г.

Предвид изложеното и на основание чл. 21, ал. 1, т. 8 от Закона за местното самоуправление и местната администрация, предлагам Общински съвет - Бургас да приеме следното

РЕШЕНИЕ:
Общински съвет-Бургас дава съгласие Община Бургас да кандидатства по процедура чрез подбор на проекти BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов", финансирана от Програма за морско дело, рибарство и аквакултури 2021-2027г., със следните проектни предложения:
1. „Подобряване на инфраструктурата и модернизация на рибарско пристанище "Сарафово",
2. „Подобряване на инфраструктурата и модернизация на „Лодкостоянка Крайморие“,
3. „Подобряване на инфраструктурата и модернизация на Закрита лодкостоянка „Ченгене скеле“.

